作者:權德輿
標題:奉和於司空二十五丈新卜城南郊居接司徒公別墅即事書情奉獻兼呈李裴相公
內容:一德承昌運，三公翊至尊。雲龍諧理代，魚水見深恩。別墅池塘曉，晴郊草木蕃。溝塍連杜曲，茅土盛於門。蔔築因登覽，經邦每討論。退朝鳴玉會，入室斷金言。材俊依東閣，壺觴接後園。徑深雲自起，風靜葉初翻。宰物歸心匠，虛中即化源。巴人寧敢和，空此愧遊藩。